b'\n_START_ARTICLE_\nTilen Trotov\xc5\xa1ek\n_START_SECTION_\nIgralska kariera\n_START_PARAGRAPH_\nHokej je za\xc4\x8del trenirati pri vi\xc5\xa1kem HK Svoboda, ki je bil le tristo metrov oddaljen od njegovega doma. V \xc4\x8dlansko ekipo se je, kot talentiran igralec, prebil hitro in prvi ve\xc4\x8dji uspeh dosegel z osvojitvijo naslova dvoranskega prvaka leta 1995. Dobre igre na tem prvenstvu so ga pripeljale tudi v reprezentanco v dvoranskem hokeju za katero je leta 1995 zbral \xc5\xa1tiri nastope._NEWLINE_Leta 1996 je zaigral tudi na svojem prvem evropskem klubskem dvoranskem prvenstvu skupine C v Sofiji in osvojil kon\xc4\x8dno peto mesto. Kmalu za tem, je kot posojen igralec, zaigral za HK Triglav Predanovci na evropskem klubskem prvenstvu pokalnih zmagovalcev skupine C v \xc5\xa1vicarskem Wettingenu in prav tako kon\xc4\x8dal na petem mestu. Dobre igre so ga pripeljale tudi v dr\xc5\xbeavno reprezentanco v hokeju na travi, za katero je debitiral na Panonskem pokalu septembra 1996 v Zagrebu._NEWLINE_V letu 1997 je najprej osvojil \xc5\xa1e svoj drugi naslov dr\xc5\xbeavnega prvaka v dvoranskem hokeju ter nato ponovno kot posojen igralec, zaigral za HK Triglav na evropskem klubskem pokalnem prvenstvu skupine C na Dunaju, kjer je kon\xc4\x8dal na sedmem mestu. Leta 1998 je osvojil \xc5\xa1e svoj tretji in hkrati tudi zadnji naslov dvoranskega prvaka, nato pa \xc5\xa1e bronasto medaljo na evropskem klubskem dvoranskem prvenstvu skupine C v Beogradu. Medalja s tega prvenstva je sploh prva evropska medalja za slovenski hokej na travi._NEWLINE_Konec leta 1998 je za\xc4\x8del igrati tudi za AR Fincantieri v italjanski tretji ligi. Tilen Trotov\xc5\xa1ek je prvi Slovenec, ki je zaigral za kak tuj klub v hokeju na travi. V letu 1999 se je skupaj z UHK Svoboda udele\xc5\xbeil evropskega klubskega pokalnega prvenstva v Moravskih Toplicah in kon\xc4\x8dal na sedmem mestu. Po enoletnem premoru leta 1999 je ponovno zaigral na dvoranskem prvenstvu leta 2000 in s tretjim mestom do\xc5\xbeivel rezultatski neuspeh. V uteho pa mu je bilo priznanje za najbolj\xc5\xa1ega igralca na tem prvenstvu. Nato je zaigral \xc5\xa1e na svojem tretjem evropskem dvoranskem klubskem prvenstvu v nizozemskem Venlu in osvojil kon\xc4\x8dno \xc4\x8detrto mesto._NEWLINE_V letih 1998 do 2002 je z ekipo AR Fincantieri, kar \xc5\xa1tirikrat kon\xc4\x8dal na nehvale\xc5\xbenem drugem mestu v Italjanski tretji ligi._NEWLINE_Leta 2003 se je vrnil k mati\xc4\x8dnemu klubu in zaigral na evropskem klubskem dvoranskem prvenstvu skupine C v Bruslju in osvojil \xc4\x8detrto mesto. Kariero je nato tudi zaklju\xc4\x8dil v dresu UHK Svoboda, ko je v finalu slovenskega pokala 2003 izgubil proti HK Lek Lipovci in osvojil drugo mesto._NEWLINE_Za slovensko reprezentanco v hokeju na travi je med letoma 1996 in 2001 zbral trinajst nastopov, med strelce pa se ni uspel vpisati.\n_START_SECTION_\nOstalo\n_START_PARAGRAPH_\nTudi po koncu kratke hokejske kariere ostaja v \xc5\xa1portu. Od leta 2001 do leta 2006 je bil novinar radia \xc5\xa0port, kjer je tri leta opravljal tudi uredni\xc5\xa1ko funkcijo. Prav tako je bil prvi urednik \xc5\xa1porta na Info TV. Od leta 2006 je od samega za\xc4\x8detka glavni in odgovorni urednik prve slovenske \xc5\xa1portne televizije, \xc5\xa0port TV, kjer opravlja tudi delo komentatorja hokejskih in nogometnih tekem.'